    



PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, DE DISCIPLINĂ ŞI IMUNITĂŢI
	
	


                              Bucureşti, 25 octombrie 2016

                                                                        Pl-x 471/2016      

      AVIZ

      asupra

propunerii legislative privind înfiinţarea, organizarea şi funcţionarea Academiei de Ştiinţe Manageriale din România
În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind înfiinţarea, organizarea şi funcţionarea Academiei de Ştiinţe Manageriale din România, trimisă cu adresa nr. Pl-x 471 din 17 octombrie 2016, înregistrată cu nr.4c-11/1156 din 18 octombrie 2016.

Senatul, în calitate de primă Cameră sesizată, a respins iniţiativa legislativă în şedinţa din ziua de 11 octombrie 2016.

Camera Deputaţilor este Cameră decizională, în conformitate cu prevederile art. 75 alin. (1) şi (3) din Constituţia României, republicată şi ale art. 92 alin.(9) pct.1 din Regulamentul Camerei Deputaţilor, republicat, cu modificările şi completările ulterioare.
Propunerea legislativă are ca obiect de reglementare înfiinţarea, organizarea şi funcţionarea Academiei de Ştiinţe Manageriale din România (ASMR), ca for naţional de consacrare ştiinţifică, care reuneşte personalităţi reprezentative ale ştiinţelor manageriale. ASMR este instituţia de interes public, cu personalitate juridică de drept public, autonomă, care se doreşte a fi continuatoarea în drepturi şi care preia tradiţiile ştiinţifice ale Institutului Român de Organizare a Muncii şi ale Societăţii Academice de Management din România.
Potrivit prevederilor art. 61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din ziua de 25 octombrie 2016.

Membrii comisiei au examinat propunerea legislativă supusă avizării, expunerea de motive şi avizul favorabil cu observaţii şi propuneri al Consiliului Legislativ, transmis prin adresa cu nr.497 din 17 mai 2016.

Guvernul României, conform punctului de vedere transmis prin adresa cu nr.1641 din 2 septembrie 2016, nu susţine adoptarea acestei iniţiative legislative.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative privind înfiinţarea, organizarea şi funcţionarea Academiei de Ştiinţe Manageriale din România.
În raport de obiectul şi conţinutul reglementării, iniţiativa legislativă face parte din categoria legilor ordinare.  
                               VICEPREŞEDINTE,                          

      SECRETAR,

                              Ciprian Nicolae NICA                                          VASILE VARGA

Consilier parlamentar,

